**טיוטה לפרסום להערות הציבור**

# מבחנים לחלוקת כספי תמיכות של משרד התרבות והספורט למוסדות ציבור בתחום האמנות הפלסטית לפי חוק יסודות התקציב, התשמ"ה - 1985[[1]](#footnote-1)

בהתאם לסעיף 3א לחוק יסודות התקציב, התשמ"ה - 1985[[2]](#footnote-2) (להלן – **החוק**), ובהתייעצות עם היועץ המשפטי לממשלה, ובהתייעצות עם המועצה הישראלית לתרבות ואמנות לפי סעיף 3(4) לחוק התרבות והאמנות, התשס"ג-2002[[3]](#footnote-3) (להלן - **המועצה**), מתפרסמים בזה מבחני תמיכה של משרד התרבות והספורט במוסדות ציבור בתחום האמנות הפלסטית:

תקנה תקציבית: 19-42-02-24

## פרק א': כללי

1. **ועדת התמיכות**
	1. ועדת התמיכות של המשרד (להלן - הוועדה), תדון במתן תמיכות מתקציב המשרד בתחום האמנות הפלסטית, בהתאם לנוהל להגשת בקשות לתמיכה מתקציב המדינה במוסדות ציבור ולדיון בהן[[4]](#footnote-4) (להלן - הנוהל).
	2. התמיכה עצמה צריך שתינתן, אם אכן נכון וראוי לתתה, על פי עקרונות של סבירות ושוויון בין מקבלי התמיכה השונים.
	3. בבואה לדון ולהחליט בכל בקשה ובקשה לתמיכה, תשקול הוועדה את כל נסיבותיו של העניין, תוך יישום שוויוני, מקצועי, אחיד וענייני של המבחנים שנקבעו; החלטות הוועדה ינומקו.
2. **הגדרות:**

(י"פ 6857, עמ' 7547[[5]](#footnote-5))

במבחנים אלה –

"**אוצר**" –

1. בעל השכלה אקדמית בתחום האמנות הפלסטית שהוא אחד מאלה:
	1. מי שסיים קורס לאוצרות שהוכר לעניין זה על ידי המחלקה לאמנות פלסטית;
	2. בעל ניסיון של שלוש שנים לפחות באוצרות בתחום האמנות הפלסטית במוזאון מ.וכר לפי חוק או חלל תצוגה נתמכים;
2. בעל ניסיון של שבע שנים לפחות באוצרות בתחום האמנות הפלסטית כמפורט בפסקה (1)(ב), אף אם אינו בעל השכלה אקדמית בתחום האמור;

"**אמנות פלסטית**" – כלל תחומי האמנות החזותית והעיצוב;

"**אמן**" – יוצר בתחומי האמנות החזותית והעיצוב;

"**אמן מרכזי**" – אמן שעבודותיו הוצגו במסגרת תערוכות מוזיאליות או בגלריות, שהמדור לאמנות פלסטית קבע כי הוא תרם תרומה משמעותית לחיי האמנות בישראל;

"**דפדפת**" – קונטרס בין 5 עד 23 עמודים המכיל חומר ויזואלי של 6 צילומים לפחות שעניינם תערוכה, אחת או יותר, אותה מציג מוסד הציבור.

"**המחלקה לאמנות פלסטית**"– המחלקה המקצועית במינהל התרבות שבמשרד, האמונה על הטיפול בנושא האמנות הפלסטית, על היבטיה השונים;

"**המועצה**" – המועצה הישראלית לתרבות ולאמנות;

"**המדור לאמנות פלסטית**" – ועדת משנה מטעם המועצה העוסקת בתחומי האמנות הפלסטית;

"**חלל תצוגה ייעודי**" - חלל ציבורי המיועד לתצוגת עבודות אמנות פלסטית בלבד;

 "**יצירה מוזמנת**" - יצירת אמנות הנעשית במיוחד לתערוכה מסוימת תחת תיזה או רעיון מרכזי והמוסד המזמין שותף במימון הפקתה;

"**מוסד**" – מוסד ציבור כהגדרתו בסעיף 3א לחוק;

 "**קטלוג**" – ספר או קונטרס בן 24 עמודים לפחות המכיל מאמר מקצועי אחד לפחות וחומר ויזואלי של 8 צילומים לפחות שעניינם תערוכה, אחת או יותר, אותה מציג מוסד הציבור;

"**שנת הערכה**" - שלושת הרבעונים הראשונים (חודשים ינואר עד ספטמבר) בשנה שקדמה לשנת התקציב שבעבורה מתבקשת התמיכה והרבעון האחרון (חודשים אוקטובר עד דצמבר) בשנה שלפניה; לדוגמה: בבקשה עבור שנת התקציב 2009 תהיה שנת ההערכה התקופה המתחילה ב-1 באוקטובר 2007 ומסתיימת ב-31 בספטמבר 2008; ואולם, לגבי מוסד שהפסיק את פעילותו לפי מבחנים אלה לתקופה מסוימת, שלא תעלה על שנתיים, וחזר לפעילות בשנת התקציב שבעבורה מבוקשת התמיכה, תהיה שנת ההערכה תקופת 12 החודשים האחרונים שבהם קיים פעילות כאמור;

"**שנה תקציבית קודמת**" - השנה שקדמה לשנה שבעבורה מתבקשת התמיכה;

"**שנת התקציב המבוקר**" – השנה שקדמה לשנה התקציבית הקודמת;

"**תערוכה**" – מקבץ של יצירות בתחומי האמנות הפלסטית המוצג בחלל תצוגה יעודי בשטח תצוגה כולל של 35 מ"ר לפחות; לעניין זה, 1 מ"ר של תצוגת חוץ מתוחמת יחושב כ-0.3 מ"ר; לעניין זה, לא תיחשב תערוכת תלמידים או בוגרים של בית ספר לאמנות;

"**תערוכה חדשה**" - תערוכה בהפקת המוסד המוצגת לראשונה;

"**תערוכת יחיד**" – תערוכה של אמן יחיד;

"**תצוגה וירטואלית**" - קטלוג או דפדפת מקוונת שהופקו לצפייה באמצעים שונים (כגון: מחשב, טלפון חכם) באמצעות יישום מקוון או אתר אינטרנט ושאינם קטלוג שיועלה כקובץ על גבי החסן נייד, תקליטור, תקליטור וידאו (CD DVD ) כרטיס זיכרון או כל מדיה נתיקה אחרת;

"**תקציב שנתי**" – סך ההכנסות של המוסד לרבות הכנסות עצמיות, מענקים, תמיכות ותקציבים ציבוריים; אך לא כולל תקציבים אחרים שניתנו למטרת סיוע מתקנת מוסדות במצוקה, או שניתנו למטרת שיפוצים, או תקבולים מביטוחים וכיוצא באלה תקציבים שניתנו לפעולות שאינן במסגרת הפעילות השוטפת של המוסד.

1. **מטרות התמיכה**

מטרות התמיכה לפי מבחנים אלה הן עידוד וקידום היצירה האמנותית הפלסטית האיכותית וחשיפתה לפני הציבור הרחב בפריפריה ובמרכז.

1. **הגופים הנתמכים ותנאי סף כלליים לתמיכה**

(תיקון: י"פ 6095, עמ' 3256; י"פ 6857, עמ' 7547)

לתמיכה לפי מבחנים אלה יהיה זכאי רק תאגיד שהוא מוסד שמתקיימים בו תנאי סף אלה:

* 1. מתקיים במוסד אחד מאלה:
		1. עיקר פעילותו של המוסד הוא בתחום האמנות הפלסטית;
		2. המוסד פועל בתחום האמנות הפלסטית בנוסף לפעילות בתחום אחר, ותקציבו לצורך פעילות בתחום האמנות הפלסטית נבדל מתקציבו הכולל של המוסד ויש לו הנהלה מנהלית ומקצועית נפרדת לצורך זה;
	2. לעניין תנאי סף לתמיכה בחלל תצוגה ייעודי – קבעה המחלקה לאמנות פלסטית כי מתקיימים במוסד כל התנאים שלהלן:
		1. המוסד קיים ארבע תערוכות לפחות במשך שנת ההערכה, מהן שתי תערוכות חדשות לפחות;
		2. התערוכות שמציג המוסד, מוצגות בחלל תצוגה ייעודי;
		3. המוסד מקפיד על רמה אמנותית נאותה לפי המלצת המדור לאמנות פלסטית; המלצת המדור לאמנות פלסטית לפיה מוסד לא עומד בתנאי סף זה תינתן לאחר שביקר בחלל התצוגה הייעודי ותנומק;
		4. המוסד קיים בשנת ההערכה שתי תערוכות לפחות, שבכל אחת מהן הוצגו יצירות של אמן מרכזי אחד לפחות;
		5. המוסד מעסיק צוות עובדים קבוע הכולל אוצר אחד לפחות המועסק, בתמורה או שלא בתמורה, בהיקף של חצי משרה, ולעניין מוסד שהעלה בשנת ההערכה ארבע תערוכות בלבד – אוצר אחד לפחות המועסק בהיקף של שליש משרה;
		6. המוסד הוא בעל שטח תצוגה של 35 מ"ר לפחות במסגרת חלל תצוגה ייעודי; לעניין זה, 1 מ"ר של תצוגת חוץ מתוחמת יחושב כ-0.3 מ"ר;
		7. המוסד מקיים במהלך השבוע 10 שעות פעילות לפחות, במשך יומיים או יותר, ובתנאי שזמן הפעילות יארך לא פחות משעתיים בכל יום שבו המוסד פתוח ולפחות במשך 10 חודשים במהלך כל שנת ההערכה;
		8. המוסד מציע למבקרים דפי מידע, מידע כתוב בתצוגה או מידע קולי.
1. לעניין תנאי סף לתמיכה בפרויקטים - קבעה המחלקה לאמנות פלסטית כי מתקיימים במוסד כל התנאים שלהלן:
2. המוסד מקפיד על רמה אמנותית נאותה, על פי המלצת המדור לאמנות פלסטית;
3. המוסד מעסיק צוות עובדים קבוע הכולל אוצר או אמן מרכזי אחד לפחות;
	1. המוסד עומד בדרישות הנוהל, ובכלל זה יעמיד את עצמו לביקורת המשרד, בהתאם לדינים החלים עליו, הוראות הנוהל והחלטות הממשלה, להבטחת עמידתו בתנאים למתן תמיכה בלי לפגוע בחופש היצירה ובחופש הביטוי.
	2. המוסד השלים את הגשת כל הדוחות הנדרשים לצורך ניקודו על פי מבחנים אלה, כשהם מלאים ותקינים, לפי דרישת מינהל התרבות שבמשרד (להלן – מינהל התרבות), עד 15 בינואר באותה שנה;
	3. המוסד הגיש, במהלך השנה שבעבורה מתבקשת התמיכה, דוחות ביצוע שנתיים ודוח תקציבי המעידים על עמידתו בתכנית העבודה שהגיש במסגרת בקשתו לתמיכה; כל הדוחות יוגשו באופן ובמועדים שיורה מינהל התרבות.
	4. המדור לאמנות פלסטית יהיה רשאי להמליץ, במקרים מיוחדים ותוך מתן נימוקים שיירשמו, על מתן תמיכה למוסד גם אם לא מתקיים בו אחד מתנאי הסף המפורטים בפסקת משנה 4(2)(א), (ד) ו-(ו) אלא בשיעור של 50% בלבד ; לענין מספר חודשי הפעילות בשנה כאמור בפסקת משנה (2)(ז)– 70%; לא תינתן הקלה למוסד לפי סעיף זה יותר מפעם אחת לארבע שנים.
4. **סוגי הפעילויות הנתמכות:**

(י"פ 6857, עמ' 7547[[6]](#footnote-6))

1. מוסד יתמך, ככל שיימצא זכאי וראוי לכך, בעבור קיום אחד או יותר מסוגי פעילויות אלה:
2. פעילות שוטפת בתוך חלל תצוגה;
3. פרויקטים בתחום האמנות הפלסטית והעיצוב.
4. המדור לאמנות פלסטית יקבע בכל שנה את החלוקה היחסית של תקציב התמיכה לפי מבחנים אלו בין סוגי הפעילויות הנזכרות בסעיף קטן (א), ובלבד ששיעור התמיכה בפרויקטים בתחום האמנות הפלסטית והעיצוב לא יפחת מ-20% ולא יעלה על 25% מסך התקנה התקציבית.

## פרק ב': תמיכה בחלל תצוגה

1. **עקרונות לקביעת גובה התמיכה**
2. בשלב הראשון לחישוב גובה התמיכה במוסד, יחושב הניקוד המגיע לו על פי כל אחד מהמשתנים המפורטים בסעיף 8 כאחוז מכלל הניקוד שניתן למוסדות בכל אחד ממשתנים אלה, בהתאמה.
3. בשלב השני, יחושב השיעור המצרפי של כל מוסד בכל המשתנים יחדיו, וזאת בהתאם למשקלו היחסי של כל משתנה, כמפורט בסעיף 7 (להלן – התחשיב הבסיסי).
4. בשלב השלישי, ייקבע שיעור התמיכה שזכאי לו כל מוסד על פי הממוצע האלגברי בין התחשיב הבסיסי שנקבע לו בשלב השני, לבין שיעור התמיכה היחסי הסופי שקיבל בשנה התקציבית הקודמת.
5. בשלב הרביעי, במקרים שבהם פחת שיעור התמיכה היחסי במוסד ביותר מ-20% לעומת השנה התקציבית הקודמת, לא יפחת שיעור התמיכה שבו מ-80% משיעור התמיכה היחסי שלו היה זכאי בשנה התקציבית הקודמת בתום השלב השלישי; מוסד לא יהיה זכאי להגנה לפי סעיף קטן זה יותר מפעם אחת במשך ארבע שנים רצופות, אלא אם כן החליטה הוועדה אחרת, לאחר התייעצות עם המדור לאמנות פלסטית, מנימוקים מיוחדים שהיא תרשום.
	1. בשלב החמישי, ייבחן תקציב המוסד בשנת התקציב המבוקר כמפורט להלן:
		1. מוסד שבסיום השנה תקציבו מאוזן או נמצא בלא גירעון מצטבר וביתרה של למעלה מ-20% מתקציבו השנתי, יוגדל ניקודו היחסי בשיעור של 3% מהשיעור שנתקבל עד לשלב זה;
		2. מוסד שתקציבו נמצא בסיום השנה בגירעון שוטף של 15% ומעלה או בגירעון מצטבר של 25% ומעלה, לא זכאי לתמיכה כל עוד לא הציג תכנית הבראה מפורטת, שתיבדק ותאושר בידי מינהל התרבות, ואשר ביצועה ילווה בפיקוח שוטף של רואה חשבון חיצוני מטעם מינהל התרבות;
		3. חישוב הגירעון לא יכלול סכומים שהופחתו עקב מדיניות כלכלית מסכום התמיכה שנקבע ונמסר תחילה למוסד, ובלבד שההודעה על ההפחתה נמסרה למוסד אחרי 1 ביולי בשנת התקציב המבוקר;
		4. לעניין סעיף קטן זה, איזון או גירעון תקציבי ייקבעו על סמך הדוח הכספי המבוקר שצורף לבקשת התמיכה, הכולל את כל ההכנסות וההוצאות של הגוף ושנערך על פי כל כללי החשבונאות המקובלים ביחס לנכסים נטו לשימוש לפעילות בלבד.
	2. בשלב השישי, מוסד אשר מספר הנשים החברות בוועד המנהל שלו לעומת כלל חברי הוועד המנהל עמד על 30% מכלל חברי הוועד המנהל לפחות, ואם עמד מספרם של כלל חברי הוועד המנהל שלו על שלושה לכל היותר – כלל הוועד המנהל חברה אחת לפחות, תגדל התמיכה בו ב-2% ביחס לשלב הקודם. לעניין זה, "ועד מנהל" – או גוף מקביל לו במוסד, אף אם תוארו שונה.

(ו) שיעור התמיכה של המשרד לא יעלה על 75% מן ההוצאות המוכחות בפועל לצורך ביצוע הפעילות הנתמכת. לעניין שיעור המימון העצמי כמשמעו בסעיף 8(ח) לנוהל, יוכרו עלויות שהן שווה כסף ועלויות שווי עבודת מתנדבים, בכפוף להוראות הנוהל.

1. **משקל המשתנים בתחשיב הבסיסי**

(י"פ 6857, עמ' 7547[[7]](#footnote-7))

* + 1. שיעור התמיכה באחוזים בכל מוסד ייקבע על פי המשתנים המפורטים להלן ובהתאם למשקל המפורט לצדם:
1. משתנה מספר תערוכות - **8**;
2. נמחק;
3. משתנה אמנים מרכזיים - 8;
4. משתנה חלל תצוגה - 8;
5. משתנה ימי פעילות - 10;
6. משתנה סיוע להפקת תערוכות - 5;
7. משתנה פרסומים - 13;
8. משתנה פעילות היקפית ותרומה לקהילה - 10;
9. משתנה רמת התצוגה והתפיסה האמנותית - 10.
10. משתנה היקף הוצאות - 12.
11. משתנה תשלום שכר אוצר ושכר אמן - 6.
12. משתנה מיקום גאוגרפי – 10
	* 1. במשתנים שבהם נדרש להכפיל את הניקוד במקדם גאוגרפי, ייקבע המקדם הגאוגרפי בהתאם למרחק של היישוב שבו נמצא המוסד מתל אביב ובהתאם לסיווגו הסוציו-אקונומי של היישוב כדלהלן:

טבלה 1: מקדם גיאוגרפי לפי מרחק

| מקדם ביישוב בסיווג 2 | מקדם ביישוב בסיווג 1 | מרחק |
| --- | --- | --- |
| 1.10 | 1 | תל אביב והסביבה (עד 59 ק"מ מתל אביב) |
| 1.20 | 1.10 | 60 עד 100 ק"מ מתל אביב (ירושלים, חיפה) |
| 1.30 | 1.20 | 101 עד 200 ק"מ מתל אביב (באר שבע, קריות, טבריה) |
| 1.40 | 1.30 | מעל 200 ק"מ מתל אביב |

לעניין זה, יישוב בסיווג 1 הוא יישוב שעל פי נתוני הלשכה המרכזית לסטטיסטיקה סיווגו הסוציו-אקונומי הוא באשכולות 6 עד 10; יישוב בסיווג 2 הוא יישוב שעל פי נתוני הלשכה המרכזית לסטטיסטיקה סיווגו הסוציו-אקונומי הוא באשכולות 1 עד 5.

* + 1. המדור לאמנות פלסטית רשאי למנות ועדת איכות לצורך מתן הניקוד במשתנים אלה: אמנים מרכזיים, איכות הפרסומים, , פעילות היקפית ותרומה לקהילה ורמת התצוגה והתפיסה האמנותית ; הניקוד שיינתן על ידי ועדת האיכות יובא לאישור המדור; לצורך מתן הניקוד במשתנה רמת התצוגה והתפיסה האמנותית, יקיים המדור לאמנות פלסטית או ועדת האיכות מטעמו, לפי העניין, סיור אחד בחלל תצוגה אחת לארבע שנים לפחות; מוסד ציבור רשאי לבקש מהמדור באמצעות המחלקה לאמנות פלסטית סיור נוסף עוד בטרם חלפו ארבע שנים ממועד הסיור הקודם, לצורך ניקוד מחדש של רמת התצוגה והתפיסה האמנותית; בבקשה יפורטו השינויים המשמעותיים שביצע המוסד מאז הסיור הקודם; התבקש סיור כאמור, יבצע המדור לאמנות פלסטית, או ועדת איכות מטעמו, סיור.
1. **פירוט המשתנים**

(תיקון: י"פ 6095, עמ' 3256; י"פ 6857, עמ' 7547[[8]](#footnote-8))

* + 1. משתנה מספר תערוכות

מוסד יקבל ניקוד במשתנה זה לפי מספר התערוכות שקיים בשנת הערכה, כמפורט להלן:

* 1. אם קיים 4 תערוכות בשנה יקבל 1 נקודה;
	2. אם קיים 5 עד 6 תערוכות בשנה יקבל 2 נקודות;
	3. אם קיים 7 עד 8 תערוכות בשנה יקבל 3 נקודות;
	4. אם קיים 9 עד 11 תערוכות בשנה יקבל 4 נקודות;
	5. אם קיים 12 עד 15 תערוכות בשנה יקבל 5 נקודות;
	6. אם קיים 16 תערוכות ומעלה בשנה יקבל 6 נקודות;

הניקוד שקיבל מוסד בסעיף קטן זה יוכפל במקדם הגאוגרפי.

* + 1. נמחק;
		2. משתנה אמנים מרכזיים

מוסד יקבל ניקוד במשתנה זה על פי מספר האמנים המרכזיים שהשתתפו בתערוכותיו בשנת הערכה, ובהתאם לדירוג הזה:

(1) על כל תערוכה בה משתתף אמן מרכזי יקבל המוסד נקודה אחת;

(2) בתערוכה שבה מוצגות יצירות של יותר מארבעה אמנים מרכזיים, יקבל המוסד נקודה אחת בתוספת של 0.2 נקודה בעבור כל אמן מרכזי נוסף (מעבר לארבעה הראשונים) שיצירתו מוצגת בתערוכה;

הניקוד המרבי שיינתן למוסד בפסקה זו יהיה 5 נקודות.

* + 1. משתנה חלל תצוגה

מוסד יקבל ניקוד במשתנה זה על פי שטח חללי התצוגה, ובהתאם לדירוג הזה:

35 עד 80 מ"ר – 2 נקודות;

81 עד 120 מ"ר – 3 נקודות;

121 עד 160 מ"ר – 4 נקודות;

161 מ"ר עד 400 מ"ר – 5 נקודות.

401 מ"ר ומעלה - 6 נקודות.

לעניין זה, 1 מ"ר של תצוגת חוץ מתוחמת יחושב כ-0.3 מ"ר.

* + 1. משתנה ימי פעילות

מוסד יקבל ניקוד במשתנה זה על פי מספר הימים בכל שבוע שבהם הוא פתוח לביקור בתערוכותיו, ובהתאם לדירוג הזה:

* 1. יומיים בשבוע – 1 נקודה; על כל יום נוסף (מעבר ליומיים הראשונים) – נקודה אחת נוספת. בפסקה זו – "יום"- ארבע שעות פעילות לפחות;
	2. הניקוד שקיבל מוסד על פי פסקת משנה (ה)(1) יוכפל במקדם הגיאוגרפי.
		1. משתנה סיוע להפקת תערוכות

מוסד יקבל ניקוד במשתנה זה על פי היקף הסיוע שניתן על ידו להפקת תערוכות ולמימון הובלת יצירות וביטוחן כדלקמן:

בעבור כל 1,000 שקלים חדשים שהושקעו בשנת הערכה במימון הובלות וביטוח, מסגור, תיעוד, צילום, הדפסות (למעט אלו שנוקדו לפי משתנה פרסומים שבסעיף קטן (ז)) כפי שפורטו בדוחות הכספיים, יקבל המוסד 1 נקודה;

המוסד יציג אסמכתאות להוצאות שהוצאו על ידו לפי סעיף קטן זה. לעניין משתנה זה, לא יובא בחשבון שכר ששולם לאמן שניתן בעדו ניקוד לפי משתנה (יב) להלן.

* + 1. משתנה פרסומים

מוסד יקבל ניקוד במשתנה זה, לפי הניקוד הגבוה מבין פסקאות אלה, בעד פרסום שהוא מפיק לגבי כל תערוכה שהוא מקיים באותה שנת הערכה, כדלקמן:

1. עבור תצוגה וירטואלית של דפדפת המופיעה באתר האינטרנט של המוסד- 1 נקודה;
2. עבור דפדפת בדפוס המוצעת לציבור הרחב- 2 נקודות;
3. עבור תצוגה וירטואלית של הקטלוג המופיעה באתר האינטרנט של המוסד– 3 נקודות;
4. עבור קטלוג בדפוס המוצע לציבור הרחב – 4 נקודות; הניקוד שיקבל המוסד לפי פסקה זו יוכפל באחד מהמקדמים הבאים בהתאם לרמתו המקצועית של הקטלוג, כפי שקבע המדור לאמנות פלסטית, בהתחשב, בין היתר, במקצועיות המאמרים הנכללים בו ובאיכות הצילום, כדלהלן:

קטלוג ברמה נמוכה – מקדם של 1;

קטלוג ברמה בינונית – מקדם של 1.3;

קטלוג ברמה גבוהה – מקדם של 1.6;

* + 1. ~~נמחק~~
		2. משתנה פעילות היקפית ותרומה לקהילה

מוסד יקבל ניקוד במשתנה זה בהתאם לניקוד שניתן על ידי המדור לאמנות פלסטית להיקפה של הפעילות ההיקפית שקיים המוסד בשנת ההערכה בקשר לתצוגות (כגון: שיח גלריה, הדרכות, סדנאות וכדומה), כדלהלן:

* 1. בעד כל פעילות תינתן נקודה אחת, משכה של פעילות לענין פסקה זו יהיה 30 דקות לפחות וישתתפו בה 8 משתתפים לפחות;
	2. למוסד אשר קיים פעילות כנזכר בפסקה (1), ונוסף על כך קיים פעילות ייחודית שמשכה יומיים לפחות, 8 שעות בכל יום לפחות וישתתפו בה 40 משתתפים לפחות, אשר חברי המדור לאמנות פלסטית סברו שיש בה תרומה מיוחדת לתחום האמנות ולקידומו - 50 נקודות.
	3. המדור לאמנות פלסטית רשאי לקבוע כי מוסד שתרם בשנת ההערכה תרומה משמעותית ובעלת ערך לקהילה, שאינה במסגרת פעילותו השוטפת, יקבל נקודה אחת בעד כל פעילות, ובלבד שמשכה של הפעילות היה 30 דקות לפחות ושהשתתפו בה 8 משתתפים לפחות; קבע המדור כי מדובר בתרומה לקהילה שהיא יוצאת דופן וייחודית – יקבל המוסד נקודה אחת נוספת בעד אותה פעילות; לעניין זה, פעילות במרחב הציבורי לקירוב קהלים, פעילות בשיתוף הקהילה (מעבר לצפייה פאסיבית) ופעילויות להנגשת האמנות למגזרים שונים בקרב הציבור, יחשבו כתרומה משמעותית ובעלת ערך לקהילה. המדור לאמנות פלסטית רשאי לקבוע כי מוסד לא יהא זכאי לניקוד במשתנה זה. החלטת הוועדה לפי משתנה זה תהיה מנומקת ותועבר לעיון מוסד שיבקש זאת, ובלבד שהגיש בקשתו תוך 14 ימים ממועד ההודעה על ההחלטה; ההחלטה המנומקת תועבר תוך 21 יום ממועד הגשת הבקשה.
		1. משתנה רמת התצוגה והתפיסה האמנותית

מוסד יקבל ניקוד במשתנה זה בהתאם לניקוד שניתן על ידי המדור לאמנות פלסטית; המדור יקבע את הניקוד בהתייחס למדדים אלה:

* + 1. חדשנות התערוכות שהמוסד הציג בשנת ההערכה;
		2. איכות התפיסה האוצרותית והאמנותית של תערוכות אלה, כפי שפורטה בבקשת התמיכה, כדלהלן:
* רמה נמוכה – 1 נקודה;
* רמה בינונית – 2 נקודות;
* רמה טובה – 3 נקודות;
* רמה טובה מאוד – 4 נקודות.
	+ 1. משתנה היקף הוצאות

הניקוד במשתנה זה יהיה כאמור להלן:

* 1. לגבי מוסד ציבור כאמור בסעיף 4(1)(א) –הניקוד שיינתן יהיה היקף הוצאות המוסד לפעילות הנתמכת לפי הדו"ח הכספי המבוקר האחרון;
	2. לגבי מוסד ציבור כאמור בסעיף 4(1)(ב) - הניקוד שיינתן יהיה היקף ההוצאות של הפעילות הנתמכת לפי מבחנים אלה בשנת התקציב המבוקר; היקף ההוצאות שידווח יהיה באישור רואה חשבון מטעם המוסד;
		1. משתנה שכר אוצר ושכר אמן

מוסד יהיה זכאי לניקוד במשתנה זה בהתאם לאמור להלן:

המוסד ינוקד בהתאם ליחס שבין סך עלות השכר שהוא שילם בפועל לאוצרים ולאמנים בשנה התקציבית שקדמה לשנה שבעדה מבוקשת התמיכה לבין תקציב הפעילות שלו באותה שנה, כדלקמן, ובלבד ששכר האוצרים לא יעלה על 50% מעלויות השכר האמורות:

* עד 40% - 0 נקודות
* מעל 40% ועד 50% - 1 נקודה
* מעל 50% ועד 60% - 3 נקודות
* מעל 60% - 5 נקודות.

לעניין משתנה זה, שכר לאוצרים ולאמנים משמעו עלות שכר שנתית, כמופיע בתלוש שכר או בחשבונית, לפי העניין, לרבות מימון יצירות מוזמנות וחומרי עבודה; לא תוכר תמורה אחרת בשווה-כסף.

* + 1. משתנה מיקום גאוגרפי
1. ניקודו של מוסד במשתנה זה ייקבע בהתאם לריחוקו מתל-אביב והסביבה, כמפורט בטבלה שלהלן:

טבלה 2: ניקוד עפ"י מרחק מהמרכז

| ניקוד | מרחק |
| --- | --- |
| 0 | תל אביב והסביבה (עד 30 ק"מ מת"א) |
| 1 | 30 עד 59 ק"מ מתל אביב (נתניה, חדרה, יבנה, גדרה) |
| 3 | 60 עד 100 ק"מ מתל אביב (ירושלים, חיפה) |
| 8 | מעל 100 ק"מ מתל אביב (עכו, באר שבע, טבריה) |

1. הניקוד שיקבל מוסד במשתנה זה יוכפל בהיקף הוצאות המוסד כפי שנקבע במשתנה (יא).

## פרק ג' – תמיכה בפרויקטים

1. **עקרונות לתמיכה בפרויקטים**

(תיקון: י"פ 6095, עמ' 3256; י"פ 6857, עמ' 7547)

* + 1. התמיכה בפרויקטים מיועדת לקידום פעילות אמנותית חד פעמית המתקיימת במהלך השנה ואינה נכללת במסגרת התקציב השוטף והפעילות השוטפת של המוסד.
		2. עם קבלת ההחלטה על גובה התקציב המיועד לתמיכה בפרויקטים בשנה מסוימת, כאמור בסעיף 5(ב), תמליץ המועצה, באמצעות המדור לאמנות פלסטית, על נושאי הפרויקטים שייתמכו באותה שנה, מתוך רשימת הנושאים המפורטת להלן:
	1. כיתות אמן, סימפוזיונים, ימי עיון ואירועים מיוחדים בנושאי אמנות ועיצוב;
	2. הפקת קטלוג, ספרי אמן, אינדקס;
	3. שימור יצירות אמנות
	4. פרויקטים חברתיים ייחודיים;
	5. תערוכות אמנות שלא בחללי גלריות ייעודיות, כגון תערוכות חוצות, חללים בין תחומיים, ביאנלה ארצית ובין לאומית.
		1. כל מוסד רשאי להגיש בקשה לתמיכה בפרויקט אחד בלבד בשנה מסוימת; סכום הבקשה לא יעלה על 20% מסך התקציב שהוקצה לפרויקטים באותה שנה.
		2. המחלקה לאמנות פלסטית, בהתייעצות עם המדור לאמנות פלסטית, תבחן את פרטי התקציב של הפרויקט שצורפו לבקשת התמיכה, ותקבע את העלות המאושרת לכל פרויקט (להלן – התקציב המאושר); ראתה המחלקה לאמנות פלסטית כי הפרויקט שהוגש ניתן להפרדה למספר פרויקטים הניתנים לאבחנה עניינית ועומדים בפני עצמם, תוכל לקבוע כי התמיכה תינתן בעד פרויקט אחד כאמור מתוך ההצעה המקורית כפרויקט בפני עצמו.
		3. סכום התמיכה המרבי בפרויקט לא יעלה על 75% מהתקציב המאושר או על סכום הבקשה שהגיש המוסד או על 20% מהסכום שהוקצה לפרויקטים באותה שנה, לפי הנמוך מביניהם (להלן- סכום התמיכה המרבי בפרויקט)[[9]](#footnote-9).
		4. המדור לאמנות פלסטית, באמצעות ועדה מקצועית מטעמו, יקבע את הניקוד שיינתן לכל בקשה לתמיכה בפרויקט בנושאים שאושרו, בכל אחד מהמשתנים שנקבעו לנושא התמיכה ואשר מפורטים בסעיף 10.
		5. לכל אחד מהמשתנים האמורים בסעיף 10 יינתן ניקוד בין 1 ל-5 נקודות; הניקוד הסופי שיינתן לכל בקשה יהיה הסכום המשוקלל של הניקוד בכלל המשתנים בהתאם למשקלו היחסי של כל משתנה כמפורט בסעיף 10 (להלן- הניקוד הסופי).
		6. הפרויקטים שיאושרו לתמיכה יהיו אלה שקיבלו את הניקוד הסופי הגבוה ביותר ושסכום התמיכה הכולל שלהם אינו עולה על סך התקציב שהוקצה לפרויקטים באותה שנה.
		7. סך התמיכה בכל פרויקט שאושר יחושב כדלהלן:
1. בשלב הראשון ייקבע לכל מוסד סכום התמיכה המרבי לפרויקט, לפי האמור בסעיפים קטנים (ד) ו-(ה);
2. בשלב השני יתן המדור לאמנות פלסטית ניקוד על פי סעיף 10 וידורגו הפרויקטים בהתאם לציון המשוקלל שקיבלו לפי המלצת המדור לאמנות פלסטית, כמפורט בסעיף 10, מהגבוה לנמוך;
3. סכום התמיכה המרבי לפרויקט האמור בסעיף קטן (ה), שנקבע לכל גוף בשלב הראשון יוכפל ב"מקדם הפחתה" בהתייחס לציון המשוקלל שקיבל (להלן – סכום התמיכה המשוקלל), כדלקמן:

טבלה 3: מקדם ההפחתה עפ"י ציון משוקלל

| טווח הציון המשוקלל | מקדם הפחתה |
| --- | --- |
| 0 עד 0.5 | 0.2 |
| מעל 1 עד 1.5 | 0.3 |
| מעל 1.5 עד 2 | 0.4 |
| מעל 2 עד 2.5 | 0.5 |
| מעל 2.5 עד 3 | 0.6 |
| מעל 3 עד 3.5 | 0.7 |
| מעל 3.5 עד 4 | 0.8 |
| מעל 4 עד 4.5 | 0.9 |
| מעל 4.5 עד 5 | 1 |

* + 1. התמיכה לפי פרק זה תחולק לפי סכום התמיכה המשוקלל שנקבע לכל פרויקט, עד תום התקציב שהוקצה לפרויקטים; למען הסר ספק, גם אם נותרה יתרה שאינה עולה כדי סכום התמיכה המשוקלל של הפרויקט הבא בסדר הקדימות, תועבר היתרה לפרויקט זה אלא אם כן ויתר המוסד על התמיכה; במקרה כאמור תועבר יתרת התמיכה לפרויקט הבא בתור בסדר הקדימות, וכך עד למיצוי התקציב.
1. ניקוד הבקשות לפרויקטים

(י"פ 6857, עמ' 7547)

הבקשות לפרויקטים ינוקדו באופן מנומק על פי המשתנים שלהלן ועל פי משקלו היחסי של כל משתנה:

1. חשיבות הפרויקט וחיוניותו לקידום האמנות הישראלית בארץ או בעולם - **20**%; הניקוד במשתנה זה יתבסס, בין היתר, על השיקולים הבאים: מידת תרומתו של הפרויקט לקידום האמנות, היותו של הפרויקט חברתי או ייחודי, תרומת הפרויקט לשימור או תיעוד פריטי אמנות;
2. מורכבות הפרויקט או היקפו - **20**%; לעניין מידת המורכבות לפי משתנה זה, יובאו בחשבון היות הפרויקט רב תחומי, כזה המערב טכנולוגיות שונות, כזה המשלב טכניקות אמנותיות שונות וכיוצא בכך;
3. מיקום גיאוגרפי וחברתי של הפרויקט – 20%; הניקוד במשתנה זה יינתן כמפורט להלן:
	* 1. בעד מידת הריחוק הגיאוגרפי של המקום המרכזי בו מתבצע הפרויקט מתל אביב והסביבה-

טבלה 4: ניקוד עפ"י מרחק מהמרכז

| **מרחק** | **ניקוד** |
| --- | --- |
| תל אביב והסביבה (עד 30 ק"מ מתל אביב) | 0 |
| מ- 30 ק"מ עד 59 ק"מ מתל אביב (נתניה, חדרה, יבנה, גדרה) | 1 |
| מ- 60 ק"מ עד 100 ק"מ מתל אביב (ירושלים, חיפה) | 2 |
| מעל 100 ק"מ מתל אביב (עכו, באר שבע, טבריה) | 3 |

* + 1. בעד פרויקט שקהל היעד העיקרי שלו הוא ציבור מקרב הפריפריה החברתית– 2 נקודות; לעניין משתנה זה –

"ציבור מקרב הפריפריה החברתית" –כל אחד מאלה: אוכלוסיות מקרב ישובים המסווגים בסיווג הלמ"ס באשכולות 1 עד 3, אוכלוסיות מקרב ישובים באזור עדיפות לאומית, אוכלוסיות המתגוררות בשכונות פריפריה, מיעוטים, עולים חדשים, חרדים, או אנשים בעלי מוגבלויות.

בסעיף זה –

**"אזור עדיפות לאומית"** – אזורי העדיפות הלאומית כהגדרתם בהחלטה ממשלה מס' 667 מיום 4.8.2013 או מכוח כל החלטת ממשלה אשר תקבע אזורי עדיפות לאומית לעניין תרבות;

**"סיווג הלמ"ס"** - "אפיון רשויות מקומיות וסיווגן לפי הרמה החברתית-כלכלית של האוכלוסייה בשנת 2006" שפרסמה הלשכה המרכזית לסטטיסטיקה בשנת 2009, כפי שיעודכן מעת לעת;

**"שכונות פריפריה"** – שכונות בסיווג 1 עד 4 לפי "אפיון יחידות גיאוגרפיות וסיווגן לפי הרמה החברתית-כלכלית של האוכלוסייה בשנת 2008", שפרסמה הלשכה המרכזית לסטטיסטיקה בשנת 2013, כפי שיעודכן מעת לעת;

1. מידת החשיפה של הציבור לפרויקט- 15%; לעניין פסקה זו, פרויקט אליו ייחשפו, לפי קביעת המדור לאמנות פלסטית, מספר מצומצם של משתתפים (בודדים או עשרות)- יקבל נקודה אחת; קהל ניכר (מאות או אלפים) - יקבל שתי נקודות; קהל בלתי מוגבל- יקבל חמש נקודות; פרויקט שהחשיפה אליו נוצרת מתוקף היותו מתקיים במרחב ציבורי יוכפל במקדם של 2. לעניין זה, "מרחב ציבורי" – מרחב הפתוח והנגיש לציבור הרחב, המעודד מפגש והחלפה של רעיונות בין אנשים, שאינו משמש על פי רוב לצורכי תרבות ואמנות ושהפעילות בו הוסדרה על ידי הרשות המקומית שאותו שטח נמצא בתחומה.
2. הערכה מקצועית כללית של הפרויקט - 25%. הניקוד במשתנה זה יתבסס בין היתר על השיקולים הבאים: קיומה של תפיסה אוצרותית מקצועית סביב רעיון מגובש שהוצג באופן ברור על ידי אמצעים אמנותיים שונים, אופן יישומו של הרעיון בפרויקט, רמת הצוות המקצועי, תעוזה אמנותית, מקוריות ופוריות יצירתית וכיוצא באלה.

## פרק ד' – הוראות מעבר, ביטול, תחילה והוראת שעה.

1. הוראות מעבר והוראת שעה
	* 1. במקרה שבו פחת שיעור התמיכה במוסד, שנמצא זכאי לתמיכה ב- 2016, בשיעור הגבוה מ- 10% לעומת שיעור התמיכה שקיבל בשנת 2015 לא יפחת שיעור התמיכה במוסד מ- 90% משיעור התמיכה ששולם לו בפועל בשנת 2015.
		2. למרות האמור בסעיף 4(4), בשנת 2016, מוסד המבקש תמיכה יוכל להגיש דו"חות השלמה תוך חודש מיום פרסומו של תיקון זה.
		3. למרות האמור בסעיף 6(ה1), בשנת 2016, העמידה בדרישה לייצוגן של נשים כאמור בו תיבחן בסוף שנת התמיכה והגדלת התמיכה לפי סעיף זה, ככל שתידרש, תיעשה בשנת 2017.
		4. בשנת 2016, יראו כאילו בסעיף 8(יב) נאמר, בכל מקום, "30%" במקום "40%".
2. ~~נמחק~~
3. תחילה

תחילתם של מבחנים אלה ביום כ' בטבת התשע"ו (1 בינואר 2016)

\_\_\_\_\_\_\_\_\_\_\_\_\_ התשע"ו

\_\_\_\_\_\_\_\_\_\_\_\_\_ 2016

מירי רגב

שרת התרבות והספורט

1. מבחן התמיכה פורסם בי"פ 5934, כ"ח באדר התשס"ט (24.3.09), עמ' 3042; **תיקון** למבחן התמיכה פורסם בי"פ 6095, כ"ז בסיוון התש"ע (9.6.10), עמ' 3256; **תיקון** למבחן התמיכה פורסם בי"פ 6857, בתאריך י"ח באב התשע"ד (14.8.2014) (לתחילה ביום י' בטבת התשע"ה (1 בינואר 2015) למעט סעיפים 4, 8, ו9 לתיקון שתחילתם מיום כ"ט בטבת התשע"ד (1 בינואר 2014); [↑](#footnote-ref-1)
2. ס"ח התשמ"ה, עמ' 60; התשנ"ב, עמ' 34. [↑](#footnote-ref-2)
3. ס"ח התשס"ג, עמ' 64. [↑](#footnote-ref-3)
4. י"פ התשנ"ב, עמ' 2569; התשנ"ד, עמ' 4716; התשנ"ז, עמ' 1710; התש"ס, עמ' 3264; התשס"א, עמ' 402 ועמ' 1628; התשס"ב, עמ' 761; התשס"ג, עמ' 1358; התשס"ד, עמ' 107, עמ' 298 ועמ' 2030; התשס"ה, עמ' 1140. [↑](#footnote-ref-4)
5. לתחילה מיום י' בטבת התשע"ה (1 בינואר 2015). [↑](#footnote-ref-5)
6. לתחילה מיום י' בטבת התשע"ה (1 בינואר 2015). [↑](#footnote-ref-6)
7. לתחילה מיום י' בטבת התשע"ה (1 בינואר 2015). [↑](#footnote-ref-7)
8. לתחילה מיום י' בטבת התשע"ה (1 בינואר 2015). [↑](#footnote-ref-8)
9. ראו הוראת שעה בי"פ 6857, עמ' 7547 הקובעת: "על אף האמור בסעיף 9(ה) למבחנים העיקריים כנוסחו בסעיף 8(2) לתיקון זה, בשנת 2014, יראו כאילו במקום "75%" בא "65%". [↑](#footnote-ref-9)